**E L Ő T E R J E S Z T É S**

**Szombathely Megyei Jogú Város Közgyűlése Szociális és Lakás Bizottságának 2022. szeptember 28-i ülésére**

**Tájékoztató a rendszeres gyermekvédelmi kedvezménnyel kapcsolatos jogszabályi változásokról**

A gyermekek védelméről és gyámügyi igazgatásról szóló 1997. évi XXXI. törvény 19 - 20. §-ai határozzák meg a rendszeres gyermekvédelmi kedvezmény jogosultsági feltételeit. A törvény szerint a gyámhatóság megállapítja a gyermek rendszeres gyermekvédelmi kedvezményre való jogosultságát, amennyiben a gyermeket gondozó családban az egy főre jutó havi jövedelem összege nem haladja meg az öregségi nyugdíjminimum mindenkori legkisebb összegének 145 %-át (41.325,-Ft), ha a gyermeket egyedülálló szülő, vagy más törvényes képviselő gondozza, minden más esetben a jövedelemhatár a nyugdíjminimum 135 %-a (38.475,-Ft). További feltétel a gondozó család vagyoni helyzetének vizsgálata, amely során az egy főre jutó vagyon értéke nem haladhatja meg a törvényben meghatározott értéket. A feltételek fennállása esetén a gyámhatóság egy év időtartamra állapítja meg a gyermek rendszeres gyermekvédelmi kedvezményre való jogosultságát.

A SARS-CoV-2 koronavírus okozta járvány miatt kihirdetett veszélyhelyzetre tekintettel a 2020. november 4-e és 2022. június 30-a között lejáró rendszeres gyermekvédelmi kedvezményre való jogosultság és a hátrányos, halmozottan hátrányos helyzet fennállását megállapító határozat hatálya a veszélyhelyzet megszűnésének (2022. június 1.) hónapját követő második hónap utolsó napjáig meghosszabbodott (2022. augusztus 31.). Szombathelyen 2022. augusztus 31-én 582 fő rendszeres gyermekvédelmi kedvezményre jogosult gyermek volt, ebből 369 fő volt a hátrányos helyzetű. A kedvezményben részesülő családok részére a veszélyhelyzet megszűnését követően, a támogatás meghosszabbítására vonatkozóan tájékoztató levél került megküldésre.

2022. szeptember 9. napján kihirdetésre került a veszélyhelyzet ideje alatt a rendszeres gyermekvédelmi kedvezményre való jogosultság jövedelmi feltételeinek egyes szabályaitól való eltérésről szóló 344/2022. (IX.9.) Korm. rendelet. A Korm.rendelet kimondja, hogy az Ukrajna területén fennálló fegyveres konfliktusra, illetve humanitárius katasztrófára tekintettel kihirdetett veszélyhelyzet ideje alatt a gyermekek védelméről és a gyámügyi igazgatásról szóló 1997. évi XXXI. törvényt a rendeletben foglalt eltérésekkel kell alkalmazni. A rendelet 2022. szeptember 10. napjától hatályos rendelkezései szerint a rendszeres gyermekvédelmi kedvezményre vonatkozó jövedelemhatárok az alábbiak szerint módosultak:

* egyedülálló szülő, tartósan beteg, illetve súlyosan fogyatékos gyermeket nevelő szülő illetve nagykorúvá vált gyermek esetében az öregségi nyugdíj mindenkori legkisebb összegének 180%-ra (51.300, -Ft),
* minden más esetben az öregségi nyugdíj mindenkori legkisebb összegének 165%-ra (47.025, -Ft)

emelkedett a jövedelemhatár.

A rendelet hatálya kiterjed a rendszeres gyermekvédelmi kedvezményre való jogosultság megállapítása vagy felülvizsgálata iránt folyamatban lévő, illetve megismételt eljárásokra is. A jogszabály előírja, amennyiben a 2022. augusztus 31-éig meghosszabbított rendszeres gyermekvédelmi kedvezményre való jogosultság újbóli megállapítása iránt 2022. május 31-ét követően benyújtott kérelem a rendelet hatálybalépését megelőzően (2022. szeptember 10.) jövedelmi okokból került elutasításra, az ellátásra való jogosultságot a települési önkormányzat jegyzőjének a rendelet hatálybalépését követő 15 napon belül (2022. szeptember 24.), a meghatározott jövedelmi feltételek alapján hivatalból felül kell vizsgálnia. Ha a felülvizsgálat eredményeként a települési önkormányzat jegyzője megállapítja, hogy jogosultsági feltételek fennállnak, a jegyző döntésében megállapítja a 2022. szeptember 1-jétől fennálló rendszeres gyermekvédelmi kedvezményre való jogosultságot.

Fentiekre tekintettel a Szociális és Lakás Iroda hivatalból eljárást indított 21 fő gyermek esetében a megemelkedett jövedelemhatár alapján történő felülvizsgálat érdekében. A felülvizsgálatokra vonatkozó eljárások folyamatban vannak, így azok eredményéről nem áll módomban a Tisztelt Bizottságot tájékoztatni.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. szeptember „ ”.**

 **/: Dr. Czeglédy Csaba :/**

**HATÁROZATI JAVASLAT**

**......./2022. (IX. 28.) SzLB sz. határozat**

A Szociális és Lakás Bizottság a rendszeres gyermekvédelmi kedvezménnyel kapcsolatos jogszabályi változásokról szóló tájékoztatót megtárgyalta és elfogadta.

**Felelősök:** Dr. Czeglédy Csaba, a Szociális és Lakás Bizottság elnöke

 /a végrehajtás előkészítéséért:

Szentkirályi Bernadett, a Szociális és Lakás Iroda vezetője/

**Határidő:** azonnal